R5dwMg/zh-wiki-yue-long huggingface dataset:
1933年1月29號，學校開辦咗初中部，同時亦打算開辦高中部。學校為咗實現六年中學計劃而收返周邊所屬嘅出租屋，喺1934年搞擴建工程。同年7月13號加開初中部，重喺1936年初將日新小學女校併入嚟。學校原計劃開辦高中師範科，但由於嗰時教育部命令將冚唪唥私立師範機構改成公辦，凈可以辦普通高中而辦唔成。
1999年，伊東開始為朝日啤酒做代言人，同時簽約日本「CanCam」雜誌成為旗下模特兒。之後，亦為 Gateway 電腦同 Choya 梅酒兩個品牌拍攝廣告。然後喺2003年，日本富士電視台嘅「世界盃排球賽」轉播擔任「全日本・勝利の女神」。
喺2004年上映嘅日本電影《海貓》，伊東挑戰尺度嘅演出，令佢受到影視界注目。之後，2005年響日本富士電視台播映嘅電視劇《電車男》中演女主角愛瑪仕小姐，節目平均收視率超過 20% 成為大熱，令佢人氣急升。
翡冷翠共和國喺1115年成立。1434年美第奇家族建立徂僭主政治。15世紀洛倫佐·德·美第奇當政嗰陣，翡冷翠成為徂意大利文藝復興嘅中心。1494年，法國國王沙夏勒八世入侵翡冷翠，當時嘅領袖皮耶羅二世·德·美第奇被法國流放，美第奇家族嘅統治被人推翻徂。
多明我會修士薩伏納羅立做徂翡冷翠新嘅宗教兼世俗領袖，但是佢嘅苛政好快就引起徂廣泛不滿。1498年，薩伏納羅立被人推翻。1512年美第奇家族重新掌權。1532年，教宗克勉七世封徂亞歷山德羅·德·美第奇做翡冷翠嘅世襲公爵，共和國成為翡冷翠大公國。
毅進制係香港反逃犯條例修訂運動入面嘅示威者出於對香港警務處嘅遊行人數估算數字過低嘅不滿，而對警察演算方法嘅嘲諷，語源為用於揶揄警員學歷唔高嘅詞語「毅進仔」。香港網民分別為「毅進制」創造咗雙對數線性關係同數字移位演算方法、轉換器。
喺香港，遊行主辦單位同警方公佈嘅遊行人數數字往往有好大差距。2015年1月下旬發生嘅旺角清場及驅散行動期間，一名警員懷疑因為脾氣暴躁，畀一位女子嘲笑佢為「毅進仔」。自此「毅進仔」用嚟揶揄警員學歷唔高。
連登網民「愛情波函數」發現，「毅進制」數值同十進制數值分別作出對數時，兩者之間有線性關係。「愛情波函數」以一個雙對數座標軸圖表表示佢嘅演算方式，其中x軸代表民陣公佈嘅遊行人數嘅對數，而y軸就代表警方公佈嘅遊行人數嘅對數。
「愛情波函數」更加表示，以後只要有民陣公佈嘅遊行人數，將數字代入圖標嘅紅線後，就會知道警方公佈嘅遊行人數約數。「愛情波函數」之後使用迴歸分析嘅方法編寫「毅進制」計算器，收集過往遊行集會警方同主辦單位嘅遊行數字，喺座標上得出線性方程，可以喺網上直接轉換，攞到10%以內誤差嘅估算數字。
一位數學老師「賭sir」曾經拍攝短片，利用6月16號遊行民陣同警方分別公佈嘅遊行人數，示範由十進制轉換到「毅進制」嘅計算，最後計出「毅進制」可能係14.3848進制。「賭sir」所運用嘅算式涉及五次方程，唔存在公式解，需要用電腦解方程。
網民形容佢嘅計算方式好似數蚊，又諷刺係「高科技」。警方喺8月19號嘅記者會表示，佢哋所估算嘅總人數，並唔代表參加公眾活動嘅總人數。而所點算嘅總人數，主要係為警隊內部調配警力用途，並唔係主動公開嘅數字。
2019年香港區議會選舉翌日，自稱「光頭警長」嘅劉澤基喺微博上載兩幅Excel試算表截圖，聲稱全香港候選人總得票經統計只有125萬，但係總投票人數為294萬，又反問其餘「160萬選票去了哪？係廢票？……我哋要求所有地區重點票！
」求驗傳媒喺11月26號發帖，表示佢只係直接複製官方網頁數據喺Excel相加，但係唔知道Excel唔會相加本身附有星號嘅數字，結果漏咗計算部分選票。選舉事務處亦喺Facebook同經新聞處發稿，澄清佢指控無稽，影響市民對選舉制度嘅信心。
原本係徐州嘅彭城相，之後辭官同佢阿哥麋竺同劉備做嘢。劉備入荊之後升任南郡太守同駐守江陵，同關羽共事，不過兩人私情唔啱。麋芳曾經因為南郡郡治失火，兵器被焚燒，激嬲關羽，麋芳同公安太守士仁常日諗關羽輕視自己，孫權知後就同麋芳勾結，麋芳暗中同孫吳來往。
樊城之戰嗰陣，麋芳同士仁佢哋畀唔夠軍需，關羽話返來要罰佢哋，佢哋聽到好驚。關羽去樊城圍攻曹仁嗰陣，孫權趁呢嗰機會派呂蒙去荊州，派虞翻成功勸降士仁，攞咗公安，領士仁進攻南郡郡治，麋芳睇到士仁成咗吳將之後開城投降，成咗孫權嘅部將。
喺《三國演義》係叫糜芳，同阿哥麋竺仕徐州牧陶謙，之後一齊投靠劉備。長坂坡之戰嗰陣受重傷，仲以為趙雲投曹，將呢事報畀劉備。劉備平咗益州後，任佢做南郡太守同關羽共事。之後同傅士仁飲酒畀軍糧失火激嬲關羽，以致傅士仁、麋芳驚關羽，之後呂蒙襲擊荊州城嗰陣投吳。
李文亮係中國湖北武漢一位眼科醫生，遼寧錦州人。佢2019年12月率先喺武漢發現有多個冠狀病毒感染個案，喺網上群組提醒身邊人小心，結果畀政府話佢造謠，要接受訓誡，到2020年1月中佢醫治病人嗰陣亦都惹到隻病，2月1號確診，2月6號情況變差要搶救，有媒體話佢嗰晚已經救唔返，而醫院就話佢係2月7號2點58分過身。
農夫小儀嬉係香港無綫電視一綜藝節目，一共10集，由農夫同小儀主持，由2009年4月26號起，逢星期日夜晚黑九點至九點半喺翡翠台同埋高清翡翠台播。每集農夫同小儀都走到街頭揾市民玩遊戲做動作，同埋整蠱娛樂圈中明星好友令明星們喺鏡頭前盡現鮮為人知嘅一面。
意大利裔澳洲人喺澳洲屬於大社群，2006年澳洲人口普查結果，澳洲有199,124人喺意大利出世，但有852,417名人話自己係意大利裔，排第五，喺澳洲人、英倫人、愛爾蘭人同埋蘇格蘭人之後。意大利裔澳洲人最早嚟到澳洲就係喺二次大戰，佢哋嘅後代响澳洲嘅意大利人社區生活。
土耳其卡巴，通常習慣就噉叫卡巴，係一種氹氹轉烤嘅羊肉、牛肉或者雞肉切落嚟，加上配料而成嘅一種土耳其嘢食，亦都係一種卡巴串燒。有人將卡巴同沙威瑪同 Gyros相提並論，因為幾種都用類似嘅肉類製成，但實際嘅做法同形式上就有啲分別。
而卡巴嘅原形係「Oltu kebab」，到而家仍然喺唔少土耳其嘅城鎮中見到。「Oltu」係喺Erzurum附近嘅一個土耳其小鎮。而原形係將肉打橫燒同削嚟嘅厚肉片，用L字型嘅棍叉住嚿肉來燒。而現代卡巴雛型就係喺19世紀土耳其發明嘅布爾薩。
今時今日，卡巴通常係好似三文治噉用比得包夾住嚟食，噉樣嘅食法早喺1960年代始於伊斯坦堡。而家喺世界各地都可以食到卡巴，近排係喺1971年嘅德國柏林發明嘅，佢係將原本嘅卡巴改良，加上多啲沙律及醬料，以求更適合德國人嘅口味。
卡巴嘅烤肉片有羊肉、牛肉或雞肉，但由於卡巴源於土耳其，作為一個伊斯蘭教國家，唔會用豬肉做卡巴嘅材料。而喺發生瘋牛症事件過後，亦曾經用過烤魚作為卡巴嘅餡料。而一個典型嘅卡巴三文治係烤肉片，再加上生菜同土耳其麵包而成。
喺奧地利卡巴嘅材料同德國嘅大致相同，但羊肉經常被雞肉代替。喺都市地區，尤其係喺維也納非常流行。佢逐漸威脅到當地傳統小食，好似燒香腸等嘅地位。喺呢度，啲人叫卡巴做「Kebap」，而唔係德國人講嘅「Döner」。
而正宗作為主菜嘅卡巴仍然可以喺全國各地見到。但喺快餐嘢食，德式嘅卡巴佔有嘅比率越嚟越高，稱為「döner sandviç」或「ekmek arası」，係一種用麵包做底，加上烤肉及沙律作餡料嘅小食，但冇任何嘅醬料。
喺卡巴上加上沙律及醬料，係一種喺英國同愛爾蘭流行嘅菜式。售賣卡巴嘅店舖通常會提供辣椒醬、燒烤醬以及最常見嘅酸奶醬，而薄荷醬亦係常見嘅醬料。顧客可以依自己嘅喜好而揀醬料嘅濃度，好似小辣、中辣等，但醬料嘅成分就唔係太清楚，而且各地都唔定。
卡巴同薄餅、漢堡一樣，都係喺法國見到嘅幾種快餐嘢食之一，亦係最平嘅。大部分嘅卡巴舖係由土耳其移民所經營嘅。而一個基本嘅卡巴就係用土耳其麵包再加上烤牛肉片、洋葱及生菜，而醬料就有「sauce blanche」、突尼西亞紅色辣醬、茄汁以及幾種其他醬料，好似芥末。
喺雪梨，雞、牛、羊肉嘅卡巴好容易可以喺市郊唔少外賣舖搵到。而當地嘅卡巴大多將生菜、番茄、洋葱、中東沙律同芝士放喺比得包上。而最常見嘅醬料就有茄汁、燒烤醬、蒜泥同辣椒醬，餡料可以放喺麵包上或者係分開放嘅，更常見嘅方法係將所有東西嘢捲喺一齊。
後者嘅處理方式有兩種，一係將佢包起來以便焗烤，呢個方法可以令麵包變得鬆脆及香濃，而另一種就係唔使焗烤。喺澳洲首都坎培拉，就有另一種方法，係將塞咗餡料嘅麵包放喺爐底烘一分鐘，其後就好似平時嘅食法一樣，將個卡巴用紙包起，以防餡料跌出嚟。
呢種卡巴嘅肉同一般唔同，係由免治肉、麵粉或麵包糠及多種香料調製而成嘅，而醬料就係用煉奶、糖、醋同蒜頭製成嘅。而肉同醬汁亦同番茄以及洋葱粒用比得包捲起。呢種卡巴嘅材料太多，而比得包就只能作為陪襯。喺一個噉樣嘅卡巴中，比得包吸收咗大量嘅醬料，以致佢難以同本體分開。
曾福琴行最初嘅業務只係生產同修理鋼琴，1950年開始賣埋其他西方樂器，又喺1960年代兼營專業音響器材。到咗1970年代，曾福琴行開辦課程教鋼琴、小提琴、結他同爵士鼓等西方樂器，更喺1980年代增設門市部同音樂中心。
座頭鯨，又叫大翅鯨、駝背鯨、巨臂鯨，屬鬚鯨亞目嘅哺乳動物。喺日文，「座頭」嘅意思係指樂器「琵琶」，用嚟指鯨背嘅形狀好似琵琶咁樣。呢隻鯨魚算係好大，成熟嘅鯨魚身長有 12 至 17 米，目前最大記錄嘅雌性係 18 米。
體重 36,000 kg。座頭鯨唔單止擁有所有鯨魚之中最長嘅前鰭，亦係遷徙路線最長嘅鯨魚。加上獨特嘅跳出水面動作，成為賞鯨人士嘅最愛品種之一。全世界各大海洋都有座頭鯨嘅蹤跡，按地區分為多個族群，包括北太平洋、南半球同埋北大西洋品種。
座頭鯨可以由佢哋擁有明顯駝峰嘅厚實身軀，以及黝黑嘅上半部而輕易辨認。頭部同下顎佈滿稱為節瘤嘅小瘤，依啲小瘤其實係毛囊，亦係座頭鯨嘅特色。尾部尾鰭具有斑紋同埋波浪狀聳起邊緣，好似人類嘅指紋咁樣，喺潛水過程中會往上舉起。
佢哋部分棲息於太平洋一帶，總數只剩下約4000條，亦有分布於中國黄海、東海、南海。活動時多數係一雙一對活動，有洄游習性，惟游泳速度較慢。主要食物為小型甲殼類同群游性小型魚類。座頭鯨乸每2年生一次仔，懷孕期大約10個月，每次生1胎。
其中最獨特嘅獵食技巧稱為「水泡網捕獵法」。一群鯨魚喺群魚嘅下面圍成一個大圈好快游動，再利用佢哋嘅噴水孔向上噴氣形成水泡網從而令群魚逼得更加密集。之後佢哋會突然擘大口向上「飇」，一啖就吞得落數以千計嘅群魚。
座頭鯨唔單止有類似特技飛行嘅跳出水面動作，佢哋又長又複雜嘅叫聲亦都好出名。喺佢哋嘅低吟叫聲中，振幅同頻率重複嘅模式會喺幾個鐘甚至幾日都保持一致。由於座頭鯨只會喺交配季節呼叫，因此啲人認為佢哋嘅叫聲係用來求愛。
座頭鯨喺所有主要海洋都有發現，佢哋分佈喺從南極冰緣到北緯65度嘅廣闊海面。呢個係一個有遷移特點嘅物種，佢哋夏天生活喺涼爽嘅高緯度水域，但係喺熱帶或亞熱帶水域交配繁衍。座頭鯨通常每年遷徙路程長達25,000公里，令佢哋成為哺乳動物中最好旅行者之一。
一維流形嘅例子有直線同埋圓，但係「8 字」就唔係流形，因爲個「8」字中間交叉嗰度附近無一個鄰域同一維嘅歐幾里得空間同胚。二維流形又叫做曲面，例子包括平面、球面、環面呢啲可以無自我相交嵌入三維空間嘅曲面，亦都有克萊恩樽同埋投射平面呢啲無法嵌入三維空間嘅曲面。
雖然流形局部嚟睇同歐幾里得空間一樣，但係全局嚟睇可以好唔同，例如球面係一個曲面，但係佢係緊緻嘅，而歐幾里得空間唔係緊緻嘅，所以球面同歐幾里得空間係唔同胚嘅。雖然係咁，局部上一個流形入面嘅區域係同歐幾里得空間同胚嘅，展示同胚嗰個映射叫做圖表，當一點同時喺唔同嘅區域嗰陣，佢喺唔同圖表入面嘅座標係唔同嘅，我哋需要一啲映射去對應返兩個圖表入面嘅同一點，呢啲映射叫做過渡映射。
流形可以附上更多嘅結構，其中一種好重要嘅就係可微流形，佢嘅微分結構容許我哋喺流形上面做微積分，另外，黎曼流形上面嘅黎曼度量容許計算兩點之間嘅距離同埋兩條線之間嘅角度，相對論入面好多嘅數學計算都係建基於流形嘅概念。
11月29號起，中國大陸、澳門等紛紛派出包機接走居民。去到一對香港夫婦喺12月1號凌晨趕去布吉國際機場搭飛機途中撞車導致人命傷亡後，保安局常任秘書長張琼瑤喺同日中午話因應泰國暴力衝突升級而宣布向國泰航空及香港快運作出包機安排，以接載仍然滯留泰國嘅香港居民。
濠江中學附屬英才學校，係位於澳門氹仔成都街嘅一間學校，隸屬於濠江中學，係濠江中學四個校部入邊嘅英才校部。2010年9月，濠江中學將原先喺氹仔嘅高中部改成英才學校。濠江中學附屬英才學校包曬由幼稚園到高中15年嘅「一條龍」教育，用國語同埋英文教書。
濠江中學附屬英才學校位於中華人民共和國澳門特別行政區氹仔市中心，地理座標系係22°09′22″N 113°33′19″E / 22.1560268°N 113.5553976°E / 22.1560268; 113.
1990年代，香港浸會大學開始構思同籌劃成立一間提供12年中小學連貫課程嘅學校。2001年8月，浸大前校長謝志偉博士代表浸大同王錦輝先生簽署協定，接受金城營造王錦輝慈善教育基金會捐出款項用嚟購買學校傢具同設備，並將學校改名做「王錦輝中小學」，以感謝佢嘅捐助。
有同學指出，校方從無明言禁止學生參與反修例相關活動，自從有高年級同學自發喺課室入面整連儂牆同貼文宣，就畀校方高層要求拆除。另外，校方亦多次勸阻同學喺校園入面聚集唱《願榮光歸香港》同叫口號等。而校規更加未有訂立口罩指引，規定學生戴上校方定義嘅「普通顏色」口罩。
王錦輝中小學就話校規並無任何修訂，只話如果發現學生喺網上面作啲欺凌等不當行為，就會按既定訓輔機制跟進。至於口罩方面，校方就話配合學校一貫純樸服飾儀容原則，建議教職員同學生佩戴淨淺色嘅外科口罩，有需要亦可以喺校務處索取，亦強調校刊、校規同防疫安排都屬於校內事務。
有消息人士喺2021年2月9號向《立場新聞》透露，香港浸會大學附屬學校王錦輝中小學要求全校教職員每兩星期定期接受檢測，期望3月1號可以全面復課，而事前完全無諮詢過老師意見。王錦輝中小學回應時無否認相關安排，但係話無收過同事反對。
iPad 2係蘋果公司設計開發同賣嘅第二代iPad，主要可以視聽媒體，包括圖書、期刊、電影、音樂、遊戲同網絡內容嘅平台。大細同重量介乎市面上嘅智能手機同手提電腦之間。喺2011年3月2號上晝10點，蘋果公司喺歐巴布威啦藝術中心將iPad 2面世。
程序正義，或者叫做程序公義、程序公正，係指喺解決爭端等資源分配嘅過程入面嘅公平理念。程序正義所討論嘅常見問題，都係有關司法同法律程序管理嘅問題，呢啲程序正義有關正當法律程序、基本公正原則、程序公平同自然正義 。
藍可兒嘅死，又叫藍可兒死亡事件，係指21歲加拿大籍唐人藍可兒喺2013年2月19號被發現死喺美國洛杉磯塞西爾酒店屋頂水塔入面嘅事件，皆因佢死得離奇，同埋佢失蹤前畀閉路電視影到喺酒店𨋢入面做一啲古怪動作，所以引起關注。
詩華日報係大馬華文報中歷史較耐嘅一間報紙，1952年4月1號詩巫創刊時只係屬於地方性報紙，每日出版兩大張。之後，逐漸擴充內容同張數，發行範圍亦擴張到沙撈越、沙巴同汶萊，由一間地方性報紙發展成為成個婆羅洲主要嘅報紙。
伽利略導航系統係一個由歐盟同埋歐洲太空總署開發緊嘅全球衞星導航系統，以意大利著名科學家伽利略命名，耗資超過五億歐元，係繼美國全球定位系統，蘇聯/俄羅斯古羅納斯定位系統同中國北斗衛星導航系統之後，第四個開放民用嘅全球衛星導航系統。
由於美國、俄羅斯同中國嘅衛星導航系統，喺戰爭時期都會關閉民用功能，因此歐洲太空總署開發伽利略導航系統嘅目的，係要建立一套歐洲國家自己嘅高精度衛星定位及導航系統，以減低甚至擺脫對外國衛星導航系統嘅依賴。
何超盈係澳門企業家，澳門賭王何鴻燊四房大女，阿媽係梁安琪。佢係保利拍賣澳門有限公司嘅董事兼首席執行官，超盈文化有限公司嘅創辦人兼首席執行官，同埋係澳門麗景灣酒店嘅擁有者。2016年，佢憑住對澳門即將開幕嘅Palazzo Versace酒店同埋Karl Lagerfeld酒店作出嘅貢獻登上咗福布斯2016亞洲商場女強人專欄。
2015年，佢開咗「超盈文化有限公司」，專門舉辦藝術展覽同埋通過設立獎學金去鼓勵年輕藝術家     。同年佢重做咗保利澳門拍賣有限公司嘅CEO兼總監，專門拍賣當代嘅中國同埋亞洲藝術品、書法、古董同理珠寶  。
佢喺澳門藝術方面嘅投資同抱負正值澳門政府重點推動文化同創意產業等非博彩旅遊元素。除咗喺藝術方面嘅發展，佢重係澳門兩間新酒店Palazzo Versace酒店同埋Karl Lagerfield酒店嘅項目經理，呢兩間酒店係澳門博彩有限公司即將喺2017年開幕嘅上葡京項目其中一部分。
佢喺接受訪問嘅時候話佢嘅父母對佢有好大嘅影響，佢形容佢阿媽係一個積極、大膽、嚴格但係公平嘅商業女強人，阿爸係一個善待員工嘅商業巨人。佢透露正準備做佢阿媽嘅家族事業接班人，佢讚阿媽做事有幹勁同埋毅力，喺做接班人嘅路上需要細佬嘅幫手 。
呢個節目曾經喺《ViuTV 2019》節目巡禮出現過，並喺節目巡禮宣傳片入面指由方健儀做主持，但其後方健儀因為接咗香港開電視節目《Fit開有條路》第二輯再冇檔期嘅關係推咗呢個節目，所以呢個節目播出嗰陣係改由一班嘉賓做主持，再加上陳炳銓旁白。
河上鄉條村，歸入上水鄉事委員會。條村姓侯，家下係新界五大族之一，而條村係北宋末年起嘅。河上鄉因為咁古老，亦有啲古蹟。村裏便嘅居石侯公祠係，村嘅地標，亦係香港法定古蹟。除咗公祠，重有洪聖古廟及排峰古廟，係香港二級歷史建築。
萬人接機行動，係2019年8月9到11號由香港民間人士發起嘅一次反逃犯條例修訂抗議活動，喺香港國際機場接機大堂搞。呢個係繼7月26號和你飛集會之後第二次喺機場搞嘅反修例活動。皆因搞手話今次活動只係「接機」而唔係搞「集會」，所以無人向警方申請不反對通知書。
蝴蝶灣，又叫屯門南，部分居民會理解為或者又叫屯門碼頭區，係香港新界屯門區入面嘅一個分區，東面係屯門避風塘，南面係屯門客運碼頭對出海峽，西面係望后石近屯門至赤鱲角連接路出入口處，北面係散石灣村同青山方向，即係屯門新市鎮或者依家叫屯門市中心同屯門河嘅西南部。
佢重係1920年代入面，其中一位世界上游水游得最快嘅人，佢喺奧運會入面，贏過5嚿游水金牌同1嚿水球銅牌，重破咗52次美國嘅國家紀錄同67次世界紀錄。喺佢嘅游水生涯入面，佢重變咗第6位演員嚟影「泰山」嘅角色。
律曆志，為史書內一卷，專門講曆法。史記有律書同曆書，為首部律曆志。雖然曆法由天文而來，司馬遷仍然分開歷法同天文，另有一卷天官書。曆法要推算天文現象，而天文係觀測天象變異，各有分工。漢書律曆合一，叫律曆志，以後史書都跟住做。
合和中心係香港島灣仔區嘅一幢地標建築物，佢樓高66層，主要出口嚮堅尼地道同埋皇后大道東183號，外形好似個樹企嘅車輪包。合和中心頂樓有間食肆旋轉66，有自助餐食。合和中心嘅建築師同老闆都係胡應湘博士，佢係香港上市公司合和實業主席。
接棒嘅皇帝李旦被廢。武則天謀朝篡位，建立武周，但係皇室後繼無人，武則天又唔想傳位畀侄仔武三思，於是搵咗李哲返皇宮做太子，將江山交返畀大唐皇族。李哲「返生」之後發動神龍革命，武則天退位，武周滅亡，大唐復國。
歌和老街原為街仔，同同區街道一樣，以英國郡名而名。歌和老指歌和老郡命名。九廣鐵路，分隔九龍塘同又一村，舊時車要南至界限街，先可來往。香港政府其後延長歌和老街，重並擴闊埋。歌和老街個位，咁啱喺火車隧道位嘅上面，唔受阻礙。
《斯諾登風暴》係一部2016年嘅美國政治傳記驚悚電影，由奧利華史東執導，改編Luke Harding嘅著作《The Snowden Files》同埋Anatoly Kucherena嘅《Time of the Octopus》。
《落格風暴》係一部2014年美國犯罪劇情片，由Michaël R. Roskam做導演，改編Dennis Lehane嘅2009年短篇小說《Animal Rescue》。主演係Tom Hardy、露美慧柏絲、占士簡東費尼。
佢喺2017年9月15號進軍香港，做咗香港第三間提供共享單車服務嘅公司，頭一批1000架單車喺新界東涌、元朗、馬鞍山同屯門提供服務。用家可以用Android及iOS流動應用程式借單車，用完要喺指定泊車位還車。
漱珠橋，雞腸字寫「Honam Bridge」或「Shou Chue Bridge」，喺廣州河南龍溪二約，係「溪峽第一橋」，亦係舊時廣州最著名嘅橋。皇清乾隆八年，廣東鹽運使龐嶼為海幢寺嘅正目和尚喺南溪溪面起呢道橋。
魁北克市，魁北克城或者古壁市，簡稱魁市或者魁城，係加拿大魁北克嘅首府，喺魁北克南部。喺2011年魁北克市人口係516,622人，而都會區人口係765,706人，係繼滿地可之後，魁北克人口第二多嘅城市。
颱風温黛係1956年太平洋颱風季中嘅一個熱帶氣旋。中國大陸部分地區根據佢登陸日期或地點稱1956年八一風災或象山颱風，係1949年之後侵襲中國大陸第四強颱風，亦係1949年以來登陸浙江嘅首個超級颱風。
炭疽桿菌係一種好似條棍噉嘅革蘭氏陽性菌，佢嘅特性係成日用內生孢子嘅樣出現喺啲泥度，重藉住呢個機會生幾十年都得，如估俾牲畜食咗佢，啲芽孢就識喺動物入面猛咁複製出嚟，最後搞到死咗都有。喺動物死咗之後，芽孢重識繼續繁殖，直到細菌將宿主嘅養分用嗮為止。
喺1870年，有位嗌羅拔確嘅德國醫生先分出咗炭疽熱嘅細菌。而呢項研究喺19世紀嘅後期嗰時第一次證明咗生物都識得搞到有病嘅嘢。佢喺一系列嘅開發性實驗入面發掘咗炭疽桿菌嘅生活史同傳播途徑，既將醫學方面搞清楚炭疽係乜，又話清楚微生物喺疾病入面扮乜東東。
喺嗰時嘅科學界就話生命嘅出處嗰方面，其中自然發生論同細胞理論呢兩個成日有得拗。而羅拔確就進一步研究咗其他疾病係點出嘅嘢，就喺1905年因為研究咗結核桿菌而攞咗諾貝爾生理學或醫學獎，搞到而家嘅同生物有關嘅細菌學嗰方面，成日都話到羅拔確呢條友。
豬八戒原本係天庭入面統領十萬天河水兵嘅天蓬元帥，由於喺蟠桃會上飲醉酒後調戲月宮仙女嫦娥，打咗兩千錘後被人打落凡間，又投錯胎變成個豬樣，喺高老莊搶佔民女。後經觀音菩薩指點，拜唐僧為師父，一齊去西天取經。
魯迅認為豬八戒嘅形象係從中國古代神話傳說中發展演變嘅來，比如講干寶《搜神記》「豬臂金鈴」故事，曠源《閒話豬八戒》一文補充咗魯迅嘅論點，佢認為《搜神記》「安陽亭書生」裏面母豬精重接近豬八戒。龔維英喺《豬八戒藝術形象的淵源》裏面認定豬八戒嘅最原始依據係河伯馮夷。
後鳥羽天皇三仔、順德天皇親細佬雅成親王響1200年出世，之後過繼畀宣陽門院覲子內親王，從此就住響六條殿，而雅成響五歲嗰時就親王宣下。1212年，雅成親王創立宮家六條宮，個名正正就係嚟自六條殿。響1221年發生承久之亂，雅成親王一度畀人流放去但馬國，不過後嚟又返翻嚟首都，搬返去六條殿住。
後嚟雅成親王響1226年出家，死後由大仔澄覺法親王繼承當主一位，呢個「老豆傳仔」嘅情況響當時係好少見，所以呢個情況有人判斷，依家啲宮家之所以係咁係受六條宮影響。1289年，澄覺法親王死咗，六條宮絕家。
2014年4月份發行首張EP專輯《阿達情歌》，專輯收錄兩首歌仔《阿達情歌》、《大主宰》。5月份發行專輯《肉痛2014》，專輯收錄3首音樂作品《火辣情歌》、《肉痛2014》、《女孩快愛我》。12月份創作歌仔《一百塊錢都不給我》。
《香港遊樂團》係香港電視廣播有限公司製作嘅真人騷節目，由吳家樂、滕麗名、江欣燕、胡諾言、梁嘉琪主持。節目名義上係《街市遊樂團》同《屋邨遊樂團》嘅續作，主持陣容似，但節目性質同之前兩輯唔同之前兩套噉齋做口頭介紹，而係成班主持同嘉賓都會落手落腳做義工。
格林威治大學，係間遙距敎育學院，爲野鷄大學，其學位不受承認。學院係一九七二年成立，設喺美國密蘇里，當時名爲International Institute for Advanced Studies，一九九零年到二零零三年，以第二間公司名義，喺美國夏威夷開業。
而又喺一九九八到二零零二年喺澳洲諾福克開業。美國從未認可此學院。而澳洲昆士蘭省，認過好短時間。二千年，喺諾福克嘅學校，畀澳洲報紙Sydney Morning Herald，稱爲學士製造廠。而二零零二年，澳洲禁止其營業。
《傷面人》係一部1932年嘅美國前編號時代黑幫電影，由侯活鶴士執導，佢同侯活曉治一齊監製，故事改編Armitage Trail嘅1929年同名小說《Scarface》。主演係Paul Muni、Ann Dvorak、Karen Morley、Osgood Perkins、Boris Karloff。
可能被某隻專輯嘅推出年份誤導，但係一直都有傳呢首歌係為『天作之盒』而度身訂造或為紀念2003年沙士而作，即係話首歌係2004年出。其實盧永亨喺2001年9月5日已經寫好呢首歌，2002年嗰陣由音樂樂園錄製，收落喺佢哋2002年隻碟，所以首歌其實喺2002年出。
由於佢響2020年隻手指出現骨枯症狀，而且一直都冇改善，所以暫停演出一年。不過響復出後手指嘅情況依然未有改善，於是佢響2022年1月17號宣佈將會由鼓手轉型做Rapper，而ONE PROMISE就轉為走Pop/Rap Band路線。
佢係歌手林欣彤嘅男朋友、陳奕迅嘅師弟。2022年，林欣彤同馮卓然一齊中咗肺炎，爆出原來已經同居，跟住馮卓然又畀人踢爆本身有一位已經交往七年嘅圈外女友，疑似出軌。而圈外女友亦多次暗示有第三者介入。馮卓然後嚟話係同圈外女友分手後先至同林欣彤拍拖。
香港共產黨係一個喺2018年9月10號開設嘅Facebook專頁，自稱係「支持」中國共產黨同中共總書記習近平同埋佢嘅思想，亦支持廢除《基本法》第5條，喺香港推共產主義同搞社會主義制度，又話唔排除用武力起義達到目的。
學校之所以叫「石門」，係因為佢喺石門山附近。石門山同風林嶺合掌形成一個峽谷，喺小北江嘅出口道，個樣睇落去好似兩棟打開嘅門，江底橫貫一條石脈，秋冬潦水盡時，隱約可見。「陽春三月望蜃樓，返照石門在九秋」，呢句係古代留低嘅一句民間諺語，講嘅係農歷春末秋初，可以喺石門山嘅附近有時見到雨後天晴出嘅海市蜃樓奇景，又叫「石門返照」，係古代廣州羊城八景之一，學校攞「石門返照」嘅意思改名做「石門中學」。
頻繁嘅國際交流為石中學生成為國際視野人才搶佔先機。石門中學有同發達國家進行教育交流嘅成熟條件同機會，呢啲都係喺廣東省屈指可數嘅。譬如，石中係佛山市中兩個加入中國國際文化交流協會嘅單位之一，每年都有一批學生被派去世界各地進行文化交流。
從2005年到而家，石門中學已經有40多名學生被派往或將被派往美國、法國、德國、意大利、挪威、墨西哥、巴西等地進行為期十個月嘅學習同交流。喺派出學生嘅同時，都接待咗15名嚟自德國、法國、意大利、瑞士、波利維亞、日本、泰國等國嘅學生嚟我校進行學習同交流。
八寶山站係北京地鐵1號線一個地鐵車站，喺中國北京市石景山區八寶山街道、老山街道交界石景山路、上莊大街、魯谷東街交叉口，臨近八寶山革命公墓同埋老山城市休閒公園。1971年11月7號，北京地下鐵道一期工程運營區段由玉泉路站延長到古城路站時開通。
臺灣民眾黨喺臺灣日佔時期1927年7月10號嘅臺中市新富町聚英樓成立，係臺灣人喺日本佔領統治下成立嘅第一個政黨，成立大會由蔡式穀主持。最初喺日本臺灣總督府多方嘅阻撓下，林獻堂、蔣渭水等人不斷更換黨名、修改黨綱，從「臺灣自治會」、「臺灣民黨」，最終喺有條件允許下成立。
千禧島，又嗌千年島、加路連島，係中太平洋一島，亦係線島群島東南邊一珊瑚礁。家下佢既係大洋洲基里巴斯最東邊嘅地方，又係全球時區最快嘅地方。喺一日24小時當中，最先踏入新嘅一日開始，及每年踏入新年同最先由佢攞正。
不過拗數開始出現，大溪地班居民話佢哋最先喺1846年喺嗰個珊瑚礁入面賣椰子籽做擺攤。1868年俾英國皇家軍隊話發現呢個島先重記錄咗27位居民喺個島嘅南伊斯勒地區定居，重喺1872～1881年租畀英聯邦政府，1885年雖然有生產椰子嘅計劃，但英聯邦負責種啲椰子樹因爲冚唪唥出現病變死嗮而撤銷咗噉嘅計劃。
而個島之所以後嚟變成「卡露蓮」個名，係喺1883年5月6號，美國天文學家從秘魯出發探索日食時，無意中發現咗呢個珊瑚礁兼俾美國軍隊記低，後嚟當晚約翰帕利薩探索小行星時將呢個珊瑚礁名改名做「卡露蓮島」，目的係爲咗記得佢探索過呢個島。
喺1868～1915年間，呢個島亦屬太平洋嘅無人島之一，直到1916年先至出現新嘅定居居民，主要都係生產同出口椰子籽為主。只不過因人口太少兼陷入債務危機而搞唔成。1926年減少到得返10位人口，直到1930年代尾淨低最後兩位大溪地居民都離開呢個島唔再喺度居留。
1979年，因基里巴斯獨立，吉爾伯特群島亦成爲基里巴斯一部份，而卡露蓮島成爲基里巴斯最東邊嘅地方。基里巴斯政府本嚟諗住喺美國手頭攞返瓜諾島周邊啲地方，但因爲有條達維華條約劃咗出去。1987～1991年間又再次成爲無人島。
正因爲噉而出現咗UTC+14嘅新時區。期間總統重宣佈從1994年12月30號深夜開始，跳過1994年12月31號當日直接到達1995年元旦。正因爲噉改，卡露蓮島亦成爲地球上最早過新年嘅地方，基里巴斯亦成爲全球第一個睇到日出嘅國家。
後嚟好多紐西蘭同俄羅斯楚科奇半島一帶啲居民都唔知基里巴斯修改時區嘅大事，加上基里巴斯官方都唔想成爲21世紀第一個睇到第一縷陽光嘅地方。喺湯加同紐西蘭嘅漆咸群島都反對基里巴斯政府單方面做出噉嘅所為，話侵犯兼扼殺咗最先睇到21世紀第一縷陽光嘅地方權益。
不過基里巴斯政府唔啋，1999年底，由於要籌劃要慶祝人類踏入新千年階段兼慶祝千禧年，卡露蓮島亦俾基里巴斯官方改名做「千禧島」。雖然佢係無人島，但佢派咗一大堆基里巴斯啲娛樂明星同總統一齊去個島上面慶祝人類踏入21世紀階段。
同年大除夕，有超過70位基里巴斯嘅歌手同舞蹈家從首都南達維華出發到千禧島。當日深夜，大概有25位記者陪同向全球範圍衛星直播千禧島嘅大除夕倒數嚟迎接21世紀、人類新千年同千禧年嘅殺到。就喺當晚深夜到第二日凌晨，估計全球有超過1,000,000,000人收睇咗噉嘅電視直播。
不過唔理媒體定政府都反對基里巴斯政府單方面做出嘅「調整時區」所爲，喺2000年1月1號當地時間朝頭早，千禧島亦冇辦法成爲地球第一個地方睇到日出。其實21世紀最早睇到第一縷陽光嘅地方係南極洲東邊，迪布冰川到維多灣嘅海邊，嗰邊比千禧島重要早35分鐘出太陽。
千禧島喺線島群島最東南偏南嘅㞘位，喺夏威夷群島南邊1.5Mm地方。佢嘅珊瑚礁面積先至得3.76km²咁細。若果計埋乾地、環礁湖同埋珊瑚島平地，總面積先至得24km²。成個島海拔先至得6m到。根據國際日期變更線經過嘅途徑，佢咁啱喺條綫嘅西邊隔籬，佢亦成爲地球上最東邊嘅陸地。
島上邊冇任何新鮮水源，即使係南伊斯勒地區都要靠地下水先至得，只不過當地啲人要臨時搭個井先至飲到新鮮嘅水。當地嘅土地資源亦非常之少，淨得沙同碎石，即使係森林最密集嘅地方，泥地嘅厚度先至得唔夠10cm到。
千禧島同成個基里巴斯共和國一樣，都係屬於熱帶雨林氣候。雖然佢好少見到有關氣象記錄，但係成年温度介乎喺28～32℃。雖然佢喺氣候變化好多嘅地方，但係亦有年平均1500mm嘅降雨量記錄。另外，佢有0.5m嘅漲退潮變幅同埋吹東北信風，島角有時都經歷住不平嘅海面漲退潮啲事。
原本叫池內岳彦嘅伊丹十三，1933年響日本京都出世，爸爸喺日本出名導演伊丹萬作。伊丹十三周身刀，身兼設計師、專欄作家、雜誌編輯、演員多種身份。佢憑日本電影市川崑導演嘅《細雪》同森田芳光導演嘅《家族遊戲》兩度贏到最佳男配角獎。
1997年12月20號，伊丹十三被發現倒臥喺東京都港區麻布台佢辦公室外嘅停車場。日本警方之後發現一封打字嘅「遺書」，內容聲稱以死證明自己清白，放是警方判定佢跳樓自殺身亡。不過，伊丹十三好友、名導演大島渚質疑伊丹十三唔係為咗緋聞會去自殺嘅人，完全唔合佢嘅性格，又質疑伊丹十三寫得一手好字，就算要留下遺書，都應該用手寫，而唔係打字稿。
伊丹死後三個月，NHK播放特輯，指佢係死前五日，仍然追訪醫療廢物棄置醜聞。2008年，暴力團夥「後藤組」一個成員，向美國記者Jack Adelstein透露，承認將事件佈局為自殺，仲話佢哋五個人當日將伊丹十三帶到天台，用鎗指嚇佢一係就跳樓，唔係就一鎗打爆佢塊面。
林百欣1914年喺廣東潮陽出世，出身富裕，老豆林獻之係開銀行嘅。1931年，林百欣跟埋老豆嚟香港，喺民生書院讀書。1935年，21歲嘅佢畀老豆叫佢返去鄉下嘅佳成銀行做後生。1937年佢經澳門再嚟到香港創業。
楔太歲通常都會去廟做，如果唔方便亦可以響屋企拜太歲。各間廟楔太歲都有唔同方法，簡單嘅只係將「太歲表」放入收集箱就得，複雜嘅要準備「太歲衣」嘅衣紙去燒衣，上面要寫自己名同八字，又要帶生果祭品，廟入面嘅太歲神都要逐個拜。
黎蘊芝參加《全民造星III》嗰陣，喺「前哨戰」綵排入面畀監製黃慧君覺得表現差而點名勸退，做咗「勸退五人組」一員，不過當正式比賽佢表演「中國舞」，雖然表現唔算突出，但憑住笑容而意外攞到評判一致認同畀佢入圍，結果畀一啲網民批評評審準則。
北宋年間，使者王延德於公元981年出使高昌回鶻。佢見到當地仍有摩尼教寺院同波斯僧，各持其法，就係畀當時嘅佛教稱做外道嘅僧侶。東方教會初入唐帝國時叫「波斯經教」，因嗰陣嘅教會大本營位於波斯薩珊帝國，所以大唐時來到中土嘅景教教士阿羅本同景淨又畀叫做「波斯僧」。
20世紀初，德國柏林民族人類學博物館嘅艾拔·葛倫威德爾同艾拔·馮·李·寇克率領嘅考察隊喺吐魯番進行咗三次考察，期間發現兩座摩尼教寺院同埋一座景教寺院，都係廢寺遺址。其中出土咗一批摩尼教同景教嘅壁畫、紙畫、絹畫及麻布畫，包括色彩鮮麗奪目，有濃郁波斯風格嘅手抄本、絲織品、掛軸等。
「夢芹銀禧」係一間具有標準設備嘅校舍，校舍嘅改善工程亦己完成。學校入面設有26個課室，重有禮堂、中央圖書館、家長資訊室、多用途活動室、電腦室、有蓋操場及籃球場等，設備完善。該校已計劃喺2010年，以接近一百萬港元優化學校嘅環境及設施。
要傳送數據，可以用電腦發送分色處理後嘅灰度PDF文件畀理想印刷機，或者通過機器內置嘅掃描元件讀取圖文。印刷機會用激光爲每一種顏色分別打出一張模板紙，張模板紙會繃實到印筒表面，而印筒表面有非常精細嘅鋼絲網。
印筒轉嗰陣會擠壓色料，令色料漏過絲網同模板紙，印到放置喺印筒下方嘅紙上面。呢個過程類似絲網印刷。理想印刷嘅色版有大概20種標準顏色。有傳統色，例如黑色同紅色，亦有熒光粉同熒光橙。除此之外，仲有白色、啞金色等等其他多種顏色可以揀。
《兒童樂園》係香港一份由1953至1995年出版嘅兒童刊物，每半月出版一期，係香港定期出版嘅其中一個重要兒童刊物，亦係香港首份用全彩色印刷嘅兒童書刊。1994年12月16號發行最後一期後，因經濟問題而宣佈喺1995年停刊。
香港網路審查係指香港特別行政區政府對互聯網做嘅官方審查行為。根據香港人權法，香港居民擁有過自由言論同結社嘅權利。港區國安法實施後，警方可以要求服務商向喺電子平台上發佈好有可能構成危害國家安全罪行，或對有可能會導致危害國家安全罪行嘅發生嘅電子信息做禁制行動。
2008年，藝人陳冠希私人電腦中內容被竊，入邊好多香港知名藝人不雅照喺網上流傳，因應呢件事香港警方拉咗十名被指傳播色情材料嘅人 。竊取陳冠希電腦內容嘅電腦修理師被以不誠實使用電腦罪被判刑八年半。呢件事之後，香港警方陸續會見超過200個香港網站負責人，要求佢哋配合警方刪除陳冠希事件中洩漏嘅相片，又以此事件為由喺各個香港本土網站獲取咗超過30個相片傳播者嘅IP位址。
2021年1月7號晚，記錄警務人員同親政府人士資料嘅網站「香港編年史」發出聲明指6日起香港部分使用者無法連接至佢哋個網站，質疑多間互聯網服務供應商應政府部門要求封網，警方指唔會評論個別案件，不過又引用港區國安法回應，話警方可以要求服務供應商對「構成危害國家安全罪行」嘅網站或信息進行禁制。
2021年2月10號，部分香港ISP封鎖中華民國行政院促進轉型正義委員會網站。呢個網站載有威權時期嘅紀錄，而呢個委員會成立嘅目的係為執行轉型正義，面對威權時期嘅真相，「面對不義過去、反省體制，透過看見國家所行之不義，避免歷史重演」。
2021年4月25號，台灣執政民主進步黨的官網和中華民國國防部國軍人才招募中心嘅網站，被發現無法經香港伺服器連接。前一日，有台獨背景嘅台灣基督長老教會網站亦被發現被封鎖。。 4月27號，民主進步黨網站同埋台灣基督長老教會網站重新可以喺香港登入。
2020年7月，因爲實施咗港區國安法，TikTok宣佈話要撤出香港，取而代之嘅係中國版抖音嚟到服務香港。而用戶喺香港使用TikTok收到限制，普遍相信TikTok係會利用Sim咭嘅登記地資訊禁止香港及中國大陸人士使用佢個程式。
二號碼頭花園，香港公園之一，遊樂場之一，喺中環民光街，二號碼頭天台，下面有去珀麗灣渡輪，英文叫Pier 2 Garden。行政上歸中西區。設施有寵物共享公園，以及狗糞收集箱。公園全日開放。歸康樂及文化事務署管。
維多利亞鎮金融中心喺默迪卡路，金融中心主要用户包括跨國銀行、保險公式以及信托基金嘅海外分行。此外，維多利亞鎮金融中心亦設有區域海外深海採集石油同天然氣公司嘅辦事處。另外，維多利亞鎮離岸金融中心亦擁有一個設有1,500個座位嘅會展中心以及一間商場。
1863年，大都會鐵路開辦全世界第一條地底客運鐵路來往法靈頓街同柏靈頓，用蒸汽火車頭拖拉客車車廂，被視為地下鐵嘅開端。之後大都會鐵路主綫由倫敦市區向西北伸展去當時嘅米度適郡市郊，希望透過起鐵路同時喺沿綫發展新市鎮起樓，呢條走綫就係今日嘅大都會綫。
但當時大都會鐵路網絡唔止去到今日大都會綫幾個北行終點站呢啲倫敦衞星市鎮，最遠延伸到去歡尼交叉呢個離倫敦市區必嘉街站超過50英里嘅鄉郊車站。而大都會鐵路喺倫敦市區亦開同收購咗唔少鐵路支綫，包括而家嘅地鐵環綫、咸默史密夫都市綫、銀禧綫北段、地上鐵東倫敦綫同國鐵北都市綫。
到1933年大都會鐵路併入倫敦客運委員會成為旗下地下鐵一員，呢啲服務亦都歸入大都會綫，令路綫圖上大都會綫嘅分支眾多。之後呢啲支綫陸續獨立成綫、移交其他路綫或者鐵路機構，直至1990年咸默史密夫都市綫同東倫敦綫正式獨立成綫，先奠定今日大都會綫嘅路綫。
大都會綫西北端嘅總站喺倫敦地下鐵系統當中有唔少紀錄，卓斯咸係位處最西同最北嘅車站，亞瑪斯咸係海拔最高嘅車站）、站外一段路軌係最西點）同海拔最高點），兩站係僅有位處第九收費區嘅地鐵站，卓斯咸同秋坊拉鐵美站亦係距離最遠嘅相鄰車站）。
由南面總站奧德門開始，頭9.7公里係全綫僅有嘅地底段，當中大部分係明挖回填式淺層隧道，並同環綫以及咸默史密夫都市綫共用路軌同月台，直到必嘉街站之前先同嗰兩條綫分叉。必嘉街有兩組島式月台服務大都會綫四條路軌，其中兩綫畀部分班次喺呢度做總站，唔入市區段。
山上哈羅站係屋士橋支綫同大都會綫主綫分叉前最後一站，亦係中段唯一大都會綫各級列車同超藤鐵路列車都會停靠嘅站，所以係重要轉車站，有三組島式月台服務六條路軌，分別畀超藤鐵路、大都會綫北行同大都會綫南行用。
主綫盡頭去到亞瑪斯咸站，喺呢個站嘅北行方向，大都會綫同超藤鐵路分開用唔同路軌同月台，超藤鐵路列車繼續經倫敦歐士巴利綫去歐士巴利方向，而大都會綫就喺車站西面嘅調頭側綫調頭南行。卓斯咸係倫敦地下鐵系統位處最西同最北嘅車站，但亞瑪斯咸站以西嘅調頭側綫同一截仔由倫敦地下鐵管理嘅國鐵路軌，就啱啱好過咗卓斯咸站，係倫敦地下鐵位處最西嘅路軌。
大都會綫站同站之間嘅遠距離，亦反映到佢有別於其他地鐵路綫嘅通勤鐵路特質。喺倫敦地下鐵系統裡面，頭十組距離最遠嘅相鄰車站有八組就係大都會綫，其中隔3.89英里嘅秋坊拉鐵美同卓斯咸站排第一，第二長嘅係芬治梨道同溫布萊公園站，第四係瀝文斯禾夫同楚梨活站。
大都會綫主力用龐巴迪運輸生產嘅八卡車廂S8型列車運行。作為倫敦地下鐵四綫現代化項目一部分，S8型列車2010年7月起陸續投入大都會綫服務，直到2012年9月20號全面取代1960年代開始服役嘅A型列車。
呢款列車係倫敦地下鐵第一款有空氣調節系統嘅列車，車廂之間內籠打通。S8型全車306個座位，相比A型嘅448座位少咗，但S8型可以上到697個企位，就多過A型企597人，並且有輪椅專用位。S型列車最高時速62英里，係而家倫敦地下鐵行得最快嘅車型。
大都會綫由位處尼斯頓同溫布萊公園站之間嘅尼斯頓車廠保養維修。呢個倫敦地下鐵規模最大車廠喺1882年啓用，最近一次升級係喺2010至2011年，等佢可以為另外三條淺層路綫、區域綫同咸默史密夫都市綫）嘅S7型列車大修。
四綫現代化係千禧年後倫敦交通局為地下鐵四條淺層路綫、區域綫、咸默史密夫都市綫同大都會綫）做嘅一系列現代化更新項目，主要包括換新列車、訊號系統、路軌同排水系統。預期完成所有項目後，大都會綫載客量提升27%，每個鐘載多9500人。
大都會綫嘅屈福特總站離屈福特市中心約1 mi，重遠過國鐵同倫敦地上鐵嘅屈福特大街同屈福特交叉車站。查實喺規劃起大都會綫屈福特支綫嘅1910年代，同通車後嘅1927年都建議喺屈福特市中心起總站，但因為種種原因最後都冇實現，而只係以喺卡素巴利嘅屈福特站做呢條綫總站。
直到約1989年，倫敦區域交通局開始計劃將屈福特支綫改路，經而家已經停用荒廢嘅郭士梨園支綫鐵路，通去屈福特大街同屈福特交叉，呢個計劃後尾叫「郭士梨鐵路連綫」同「大都會綫延綫」。政府喺2010至2014年間推動方案並同意撥款，但去到2018年，倫敦交通局因為財政問題正式宣布取消。
火災危險警告係當香港出現火災嘅危險性甚高嗰陣，由香港天文台發出嘅警告信號。火災危險警告系統獨立於其他氣象警告，例如強烈季候風信號、一號或三號熱帶氣旋警告信號、雷暴警告、霜凍警告、寒冷天氣警告或酷熱天氣警告，呢啲警告可以同時生效。
每逢發出火災危險警告，天文台就會透過電視台、電台同互聯網向市民發佈警告信息，電視螢光幕會顯示天文台設計嘅火災危險警告標誌。漁農自然護理署會喺郊野公園山火季節期間派員到佢哋轄下嘅郊野公園將俗稱火鐘牌嘅火災危險警告顯示喺入口處，而消防處亦會將火災危險警告顯示喺每個消防局嘅警告版上。
6月至8月係香港夏季，濕度較高，好少會發出火災危險警告，而2014年6月13號受到當時南海東北部嘅低壓區外圍下沉嘅乾燥大陸氣流影響，天文台喺嗰日發出紅色火災危險警告，係火災危險警告系統推出以嚟首次同唯一一次喺6月同夏季發出。
分析又話菲律賓選民，大多數無時間研究候選人嘅政見，所以自身魅力會成為關鍵，杜特地以「滅罪硬漢」形象而唔係傳統政治家嘅形象而深入民心。不過，民意調查未必一定準，有唔少人會臨場發揮、會考慮教會嘅取態之類嘅因素，所以民意調查贏出到最後唔一定贏硬。
響民意調查入面領先嘅候選人杜特地響拉票活動話，如果佢做到總統，肯同中國就南海主權爭議展開雙邊對話，尋求化解爭議，又話對同北京合作開發當地能源持開放態度。但杜特地同時強調，佢會捍衛菲律賓響南海嘅領土主張。
杜特地響南海爭議立場入面同就嚟卸任嘅阿基諾三世有好大唔同。菲律賓響2014年向國際常設仲裁法院提出南海主權爭議官司，預計法庭最快響2016年5月作出裁決，而中國早就已經講明唔會接受裁決結果，不過有分析話，響今次選舉入面除咗杜特地，其餘候選人都冇明確講明點樣處理南海爭議，加上外交政策向來都唔係菲律賓選舉嘅政治主軸，所以南海主權糾紛對大選結果係冇咩影響。
響選舉之前被揭發懷疑佢利用私人帳戶，秘密收受大約四百二十萬美元嘅政治獻金，超出佢申報金額嘅十倍。佢最初死口唔認，但後嚟又改口話係有，而呢筆錢係由市民同記者響佢兩年前嘅生日存入，佢話噉樣只能夠證明佢識咗啲有錢朋友。
《射鵰英雄傳》係香港佳藝電視古裝劇集，由白彪、米雪、梁小龍主演，監製舊笙，重去到韓國攞景。齣劇主題曲「誰是大英雄」係黃霑作典填詞、吳大江編曲、林穆主唱。呢套劇喺1976年4月12號首播，一共60集，帶動咗金庸小說電視劇熱潮。
《非誠勿擾》係2008年12月導演馮小剛執導嘅一部賀歲喜劇電影。齣電影男主角係葛優，而女主角就係舒淇，其他演員包括方中信、胡可、徐若瑄、馮遠征、范偉等等。齣電影以輕鬆幽默嘅基調，講一個海歸回國徵婚嘅故仔。
深圳中學係中國廣東省深圳市一間公立中等學校，有初中部同高中部，佢重係一間完全中學。呢間學校喺1947年創辦，喺1983年6月嗰陣，定咗係深圳市唯一嘅省級重點中學，喺1993年11月，畀人評咗係廣東省入面第一批嘅一級學校。
有補課地區主要以應試教育為主，考試壓力比較大，為咗完成課程、追趕進度同係咁操練從而令學生順利考上大學提高學校嘅升學率，部分高中學校成日利用假期上堂，最常見係公開考試應屆考生班別。喺某啲地區，補課甚至已經提前到初中、小學、幼稚園等，除咗假日以外，一啲老師甚至會將非學術科目，例如音樂、體育、美術課時間用嚟做學術科目嘅補課。
日本喺1992年6月30號表示願意接受《保護世界文化同自然遺產公約》，佢嘅歷史遺蹟獲得咗列入《世界遺產名錄》、成為世界遺產嘅資格。直至2019年7月，日本夾埋有23樣世界遺產，包括19樣文化遺產、4樣自然遺產。
……只有在沒有發生世界大戰的條件下，軍隊應該是一個大學校，即使在第三次世界大戰爆發的條件下，很可能也成為一個這樣的大學校，除打仗以外，還可做各種工作，第二次世界大戰的八年中，各個抗日根據地，我們不是這樣做了嗎？
喺學術界，一位學者嘅研究喺學術期刊發表之前，成果會由期刊交畀同一領域嘅其他學者睇一次先，確保研究質素符合標準，先可以出版。寫建議書問撥款機構攞資助亦一樣，建議書會畀有資格評份建議嘅同行睇過，評審嘅結果會係批唔批研究資金會嘅一個重要參考。
伯納·卜斯葛係一位法國嘅外交官，俾中華人民共和國派來嘅二五仔兼京劇演員時佩璞男扮女裝色誘，俾料大陸。呢單二五仔案跟住喺1986年審判，案入面勁搞鬼嘅「美人計」喺法國紅咗。1988年，呢單案俾美藉唐人編劇黃哲倫改編做百老匯劇《蝴蝶君》，1993年又改編做同名電影，由加拿大導演大衛·柯能堡執導，呢套戲同電影搞到呢單反骨案又紅番。
卜斯葛喺返翻法國之後搵唔到時佩璞。1982年，卜斯葛將「老婆」時佩璞同16歲嘅「仔」時度度接去巴黎，「一家人」團聚。卜斯葛俾當局問話，承認畀咗時佩璞150份機密文件。1983年，卜斯葛同時佩璞因涉嫌通水而俾人拉咗。
冰糖葫蘆依家已經成為中國大陸各地都非常流行的一種小食。相聲表演藝術家侯寶林先生曾經喺佢嘅相聲表演入面提到過賣糖葫蘆嘅小販，喺北京四九城同埋喺天津衛叫賣吆喝嘅口音唔同。傳統嘅冰糖葫蘆係喺冬天先會喺街市度睇到嘅，由於山楂同埋外面嘅嗰層糖被凍住咗，所以咬起嚟嘅感覺十分之堅硬，好似喺度食緊冰咁樣，所以叫就「冰糖葫蘆」，亦都呈現咗佢獨有嘅味道。
金龍中心係香港上環一座寫字樓大廈，嚮德輔道中188號，永安百貨公司總舖斜對面，無限極廣場同新紀元廣場對面。金龍中心樓下係港鐵上環站出口。金龍中心係由恆基兆業地產1991年起嘅，但係2016年已經賣咗盤。
柳田美幸係日本足球員，踢中場，曾經喺1997～2008年間為日本女子足球代表隊出場91次，入咗11球。佢代表日本參加過1999年FIFA女子世界盃、2003年FIFA女子世界盃、2004年夏季奧林匹克運動會、2007年FIFA女子世界盃同2008年夏季奧林匹克運動會。
倫敦地上鐵有六組營運走綫，坊間有時用地上鐵所駛經嘅實體路綫區分唔同走綫服務，但地上鐵官方並冇個別命名呢啲走綫，時間表上只係用各自嘅總站區分走綫，車站指示、班次顯示器同列車內外顯示器亦只會用總站方向分辨。
羅品超先後主演過好多劇目，包括傳統戲《荊軻》、《梁山伯與祝英台》、《林衝》、《五郎救弟》、《黃飛虎反五關》、《樓臺會》、《山東響馬》、《平貴別窯》，現代戲《山鄉風雲》、《紅花崗》、《沙家浜》，重改編過外國戲《璇宮艷史》、《春香傳》等，長期積累咗大量首演劇目，塑造咗一批批性格迥異、令人難忘嘅人物形象。
1952年，羅品超以《鳳儀亭》獲得全國戲曲觀摩演出演員表演一等獎，之後獲獎無數。1958年出任廣東粵劇院副院長。1979年任中國戲劇家協會廣東分會副主席、秘書長。1988年退休之後移居美國，但係仍然致力於宣傳同推廣粵劇藝術，重經常參加國內各種粵劇表演，直到後來健康轉壞先至喺廣州定居。
2010年7月15號13點30分，羅品超喺廣州屋企過咗身，享年99歲。當日18點30分，羅品超喺屋企人、徒弟同埋廣東粵劇界相關人士嘅目送之下，移靈到廣州殯儀館。7月22號，廣州八和會館舉行咗羅品超追思會，其間播放嘅一段羅品超生前接受採訪嘅錄音，詳述咗佢同粵劇大師薛覺先早年合作，演出失敗，後來獲得諒解嘅一段插曲。
趙婷，喺北京出世，係喺美國做英文獨立電影嘅導演、製片人同編劇。2021年，憑《浪跡天地》攞到第78屆金球獎最佳導演同第93屆奧斯卡金像獎最佳導演獎，係繼臺灣電影導演李安之後，第二位攞到金獅獎、金球獎同奧斯卡金像獎嘅唐人導演。
趙婷細個嗰時已經性格開朗，鍾意睇漫畫、偶像係米高積臣，亦都鍾意睇王家衛啲戲。佢十六歲去英國倫敦私立寄宿學校讀書，喺2000年一個人搬去美國洛杉磯韓國城，喺當地嘅公立學校讀完高中課程，之後喺美國私立文理學院曼荷蓮學院政治學畢業，畢業之後打過散工，再之後入紐約大學帝勢藝術學院學製作電影，跟 Spike Lee 學嘢，期間識到之後變成攝影師同佢男朋友嘅Joshua James Richards。
第三部長片《無依之地》喺2020年上映，喺第77屆威尼斯影展攞到最佳影片金獅獎。佢亦都成為咗第一位攞到金獅獎嘅唐人女性。呢條片仲贏咗第78屆金球獎最佳劇情片同最佳導演，係金球獎最佳導演嘅第一位亞裔女性、第二位亞裔、第二位女性》後面）。
2018年3月，有報道話亞馬遜影業會推出趙婷編導嘅一部傳記片，講美國史上第一個黑人法警 Bass Reeves 嘅事。2018年9月，漫威工作室請趙婷執導漫威電影宇宙第廿六部電影作品《永恒族》，條片預計會喺 2021年11月5號喺美國上映。
追究警暴集會係2019年10月27號一次反逃犯條例修訂集會，喺尖沙嘴梳士巴利花園搞。集會主題除咗「追究警暴」之外，其他主題包括「連繫穆斯林」、「守護民眾」同埋「與記者同行」。集會宣稱係「宗教集會」，無申請「不反對通知書」。
無綫雖然喺一啲年度報告入面將製作呢啲節目列作佢哋履行社會責任嘅一部分，但係有啲慈善機構就批評，其實後面收取高額製作費。其中喺2014年初嘅《慈善星輝仁濟夜》，喺節目前夕就忽然被加收30萬製作費。當時嘅仁濟顧問局副主席鄭承隆就形容做法唔尋常，而仁濟醫院副主席林煒珊就被報導試下向無綫反映不滿，而香港浸會大學新聞系助理教授杜耀明回應事件嘅時候亦話有關做法令人懷疑。
另外，財經專欄作家渾水亦曾經寫文章，提到自己私下同一名年輕慈善機構嘅總理朋友討論呢啲籌款節目。渾水批評籌款節目行禮如儀，又引述該名總理朋友，批評安排周柏豪對失業家庭唱《一事無成》太過份，製作費每一年都加，質素就冇相對應提升。
其中2021年5月嘅《萬眾同心公益金2021》，周柏豪同鄭融對住失業家庭唱《一事無成》，其中歌詞「假如凡事都失敗」、「幾年來毫無成績，地位未有躍升」等，被網民批評涼薄。另外泳兒喺同一個節目亦揀咗自己當時嘅新歌《孤毒》，仲要係喺播放獨居長者受訪片段之後，不過泳兒之後呼籲大家捐錢嘅時候就話多啲人打電話支持，等多啲人得到溫暖就唔會孤獨，化解揀錯歌嘅尷尬。
《生死時速》係一部1994年美國動作驚悚電影，由Jan de Bont做導演。主演係奇洛李維斯、Dennis Hopper、珊迪娜布洛、Joe Morton、Alan Ruck、Jeff Daniels。
佢之前係廣東士敏土廠嘅運輸碼頭。嗰時嘅廣東士敏土廠係中國嘅第二大水泥廠，喺1907年起。1917年，孫中山俾人揀咗中華民國軍政府海陸軍大元帥，佢就揀咗喺珠江南邊，石涌口附近嘅廣東士敏土廠嚟搞大元帥府。
東風公園係中國廣東省廣州市嘅一間公園，喺天河區嘅水蔭路同廣州大道中之間嘅位。呢間公園係由贛州市人民政府負責出錢起嘅一間公園，喺1997年10月底起好。呢間公園重係有埋遊覽、睇景、遊玩、休閒同健身喺埋一齊嘅公園，家陣係免費開放。
呢間公園嘅佔地面積係4.5公頃，佢用咗亞熱帶嘅景嚟做主調，喺正門廣場嗰邊有靚嘅噴水池同大草坪，重有好多嶺南特色嘅樹同棕櫚。入面分咗游水玩水區、兒童活動區、休閒草地區、老人休息區4個景區。另外，重有越秀婚姻登記所、康體文化中心、掟波場、停車場同士多等設施響度。
河南五嶽堂主人馬天龍招募咗四個失意嘅武林好手，合稱「五狼」，佢哋為非作歹，吞佔李全福嘅祖屋，又冤枉佢拐帶細路做橋墩，全福個妹李綺雲向嚮河北開館嘅黃飛鴻求助。天龍挑撥河南同河北武館火拼，飛鴻從中調解。全福逃獄希望能洗脫冤情，點知失手被擒。
CLC係南韓Cube娛樂旗下嘅女子音樂組合，2015年出道時有5位成員，2016年變成7位。成員嚟自南韓、泰國同香港。2021年，Elkie同Sorn分別退出CLC同終止合約。2022年，丞延同叡恩都終止咗合約。
九二二機場和你塞行動，又叫和你塞4.0，係2019年9月22號反逃犯條例修訂運動中喺北大嶼山東涌、欣澳、大陰頂同赤鱲角香港國際機場進行嘅一次示威。當局按照先前一次「和你塞」嘅部署防範，結果無乜示威者響應，反而轉到其他港鐵沿線嘅大型商場示威，包括沙田新城市廣場、南昌站V Walk、九龍站圓方，當中以新城市廣場嘅規模最大，估計超過一千人參加。
律有蹶張士。」宋朝同金朝兩國使節往來嗰陣，會舉行射弓宴，兩邊喺宴會上射箭嚟決勝負，金人往往都係贏得多輸得少，但係隨着金人漢化政策嘅發展，金人嘅射箭技術已經冇以前咁勁。衛紹王崇慶元年，南宋賀金國正旦國信使程卓去中都，喺朝廷例行嘅射弓宴入面，金朝「伴射昭勇大將軍、殿前右衛將軍完顏守榮，自午初射，伴射連不中」。
龍家俊係一位被阿媽逼婚嘅商業鉅子，亦係龍門企業嘅負責人，喺一次出海時被表妹鞏黛娜推落海，誤俾大嶼山警察鹹蝦叔當係偷渡客追趕，阿龍逃走嗰時喺一間民宅屋頂上跌倒，遇到沖緊涼嘅月光，陰錯陽差之下，亦都被月光嘅媽媽十一姑當係偷渡客，最後阿龍被十一姑當係廉價勞工使。
阿龍嘅表哥鞏利趁阿龍唔喺度，同敵手對企業合作，要開發土地。呢個時候阿龍跟隨嘅十一姑出老千，詐騙觀光客，冇諗到嗰班觀光客竟然係黑社會分子，十一姑反被要脅。月光誤以為阿龍係中國大陸省港旗兵組織嘅成員，於是要阿龍出面談判，阿龍歷經艱辛，透過得力助手蒼蠅叔，唱咗一段粵劇作為暗號，獲得鹹蝦叔嘅信任，鹹蝦叔率領一班警員假裝省港旗兵制服前嚟要脅嘅眾人，加以嚴刑拷打，但就得知佢哋幕後嘅主使人竟然係龍家俊，阿龍於是知道自己被冒名作惡。
窮書生蘇義遇到想自殺嘅施泮嫂，始道施泮出外謀生，但係 音信全無, 泮嫂同家姑貧病交逼。蘇義救人心切，將辛苦一年嘅十兩修金送畀施泮嫂，等佢過年關，搞到年三十晚冇米落鑊要去偷番薯。林老爹個孫林吉偶然知道蘇義嘅義行，於是話俾林老爹知，兩人借住拜年送啲食物畀蘇義。
《祝壽歌》，係首生日嗰陣會唱嘅粵語歌，原唱係鄭少秋、汪明荃，呢隻歌收錄喺《歡樂年年》唱碟，因為佢嘅歌詞瑯瑯上口，所以好受粵語圈嘅廣大民眾歡迎，重畀好多歌手翻唱，因而衍生咗好多版本，例如禤道秒版、卓依婷版、楊鈺瑩+毛寧版等等。
威斯利省，簡稱威省 ，係馬來西亞州屬檳城州喺馬來半島上面嘅區域，行政上分轄3個縣同隸屬於威省市政廳，採用「三個縣一塊牌子」制度。吉打馬來人原本叫佢做「詩布朗北賴」，曾經屬於吉打王國。1800年，英國殖民將呢塊地改做「Province Wellesley」，當時華人譯佢做威爾斯利省，簡稱威省。
佢係香港親中派嘅成員。喺2017年，佢曾經簽署反對港獨嘅聯署。喺香港反送中運動期間，佢又曾經喺同屬親中派嘅《堅料網》入面，批評支援被香港警察濫捕同政治檢控人士嘅612人道支援基金，另外就算有啲機構因應社會爭議主張擱置修例，佢亦話「完完全全不能擱置」。
《包青天》係臺灣中華電視公司響1993年2月23號到1994年1月18號播出嘅古裝電視劇，全套共236集。1993年8月同1994年4月，呢套戲分別喺無綫電視翡翠台同埋亞洲電視本港台推出，由金超群、范鴻軒、何家勁領銜主演。
之後環球科技大學觀光與生態旅遊系助理教授張子見回應事件，話汪明生甚至試過喺一次碩士論文口試入面遲到30分鐘，學生論文主題都唔知道。張子見又話，學生並無受到汪明生嘅妥善指導，甚至懷疑汪連論文都沒看過。口試結束後，汪明生甚至口若懸河咁討論兩岸交流，不停宣揚對岸有幾好。
羅冰活麗係美國一位女演員、導演。佢憑演出《阿甘正傳》而出名，其他出名嘅作品有《龍紋身的女孩》、《珠峰浩劫》、《神奇女俠》、《銀翼殺手2049》。佢喺Netflix政治劇集《紙牌屋》飾演Claire Underwood。
2008年，全美大學運動協會修改咗憲章，允許加拿大大學加入乙組比賽。2009年7月10日，全美大學運動協會正式批准家族隊成為臨時會員，原本預定喺2011/2012賽季正式開始喺大西北賽區比賽。但係，加西賽區喺知道家族隊會轉投美國聯賽之後，即刻將家族隊降咗格做臨時會員，引發咗「家族隊喺2010/2011賽季無比賽打」嘅揣測。
麥詩敏曾經係香港無綫電視嘅記者、新聞報導員，食素，做過無綫新聞台首席主播。2023年10月過檔有線電視旗下奇妙電視嘅HOY TV，宜家係HOY TV飲食節目《健康寧飲食》三位女主持人之一。2024年1月尾宣佈做埋《健康關注組》嘅主持，2月開始做埋香港電台《盤點政策》第三輯嘅主持。
麥詩敏小學至中學讀德望學校，預科讀英國Talbot Heath School，大學喺香港科技大學工商管理系畢業。佢2009年客串過香港電台《警訊》模擬片段嘅角色。2012年同2014年，佢分別做過迪士尼同路威酩軒實習生。
楊衛華係一位綿陽晚報嘅記者，四川省綿陽市人。佢喺2008年5月12號因為影咗嗰時汶川大地震嘅敬禮娃娃嘅相俾好多人知而出咗名。因為嗰張所謂「敬禮娃娃」嘅相喺2008年嘅上海國際攝影藝術展嗰度攞咗紀實類金獎，重俾人話咗係「喺災難嘅面前，話出咗最有人性嘅經典一作」。
《掃清廢墟，重建家園》嘅歌詞，係由後來成為東德文化部長嘅詩人約亨尼斯·卑莎亞喺1949年寫嘅。當時德國輿論重係認為德國重新統一係值得繼續推動嘅，因此卑莎亞幾次喺歌詞裡邊提及「統一祖國」爾個概念。但係卑莎亞希望創作一首能夠表達熱誠、同情心以及對西德人民嘅呼籲嘅「和平頌歌」，因此當有人話佢首詞缺乏戰鬥氣息嘅時候，佢當徂爾啲評論無到之後兩位作曲家為爾首詞譜徂曲，其中漢斯·艾斯勒嘅曲譜後來被當局睇中徂。
但係冷戰開始徂之後，「統一祖國」爾個概念同時代嘅形勢越來越唔相符。1973年，東西兩個德國同時加入徂聯合國，此後無耐兩個德國達成徂互相承認嘅協議。之後東德當局修改徂法律，規定正式場合祗奏國歌，唔再唱歌詞。
1990年兩德統一之前，東德末代總理洛塔·德美茲耶夏曾經建議將《掃清廢墟，重建家園》嘅歌詞加落《德意志之歌》裡邊，但係西德總理希末·高爾話唔得，於是兩德統一之後，東德跟徂西德用《德意志之歌》第三段歌詞做國歌。
吳沛憶，係臺灣女政治人，候任臺北市第五選舉區立法委員，現任臺北市議會議員，喺基隆市出世，喺新北市瑞芳區長大。曾經做過太陽花學運媒體組組長。做過民主進步黨發言人、民主學院主任，並喺2016年蔡英文總統競選總部做過媒體創意中心副主任。